آه، بیلمم کی، نئچون بیزدن گئنه یار اینجیمیش،
بوی آیاق آلتیندا قالمیش، سانکی شاهمار اینجیمیش
بند ائدیب طرف بناگوشوندا مشکین زولفلرین،
یوخسا باد اسمیش، داغیلمیش لاله روخسار اینجیمیش
قویمادین بیر دم باخیم اول چشم مستین دؤورونه،
بیز نه قیلدیق تا کی، بیزدن چشم دیلدار اینجیمیش؟!
هارداسان، ای بینوا مجنون، ائشیت آوازیمی،
گل دخی بسدیر کی، سندن دشت و کوهسار اینجیمیش
کنج خلوتدن آیاق دیشقاری باسما بیرده سن،
قوی گولو الدن کی، سندن صحن گولزار اینجیمیش
ترک امید ائت تمام آشنا و دوستدن،
بیل یقین واضح کی، سندن یار و اغیار اینجیمیش
بو نه مذهب دیر، نه آیین، ای نباتی، بیر اوتان،
سن نه کافرسن کی، سندن جمله کفار اینجیمیش؟!
نباتی
azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab urd_Arab pes_Arab urd_Arab azb_Arab azb_Arab prs_Arab